**DEZINFEKTANTLARIN XARAKTERISTIKASI**

**Plan**

1. Xlor əsaslı haloidtərkibli birləşmələr
2. Brom əsaslı haloidtərkibli preparatlar
3. Yod əsaslı haloidtərkibli preparatlar
4. Oksigentərkibli vasitələr.
5. Spirtlər və ya alkohollar.
6. Aldehidtərkibli vasitələr
7. Fenoltərkibli vasitələr
8. Səthi-aktiv maddələr
9. Detergentlər.
10. Dördlü ammonium birləşmələri
11. Quanidinlər, sabunlar, qələvilər, turşular, ağır metal duzları

**Haloidtərkibli birləşmələr** – bunlar tərkibində fəal təsiredici maddələr (FTM) xlor, brom, yod olan preparatlardır.

Xlortərkibli preparatlar profilaktik və ojaqlı dezinfeksiyada daha geniş istifadə edilir. Xlor və digər xlortərkibli preparatlar təsir mexanizminə görə oksidləşdiricilərə aiddir. Onlar geniş yayılmış dezinfektantlar olub, ən geniş antimikrob aktivlik spektrinə (bakterisid, virulisid, sporosid, funqisid), nisbətən sürətli təsirə malikdirlər və ucuzdurlar. Bununla yanaşı, alətləri aşındırmaq, tənəffüs üzvlərinin və gözün selikli qişalarına qıcıqlandırıcı təsir göstərmək, parçaları ağartmaq kimi xassələri bu preparatların istifadəsini məhdudlaşdırır. Ona görə də, xlortərkibli prepartalarla işlədikdə tənəffüs yollarının respiratorla və gözlərin qoruyucu hermetik eynəklərlə qorunması vacibdir.

Xlortərkibli preparatların bakterisid fəallığı onların tərkibindəki fəal xlorun %-lə miqdarından asılıdır. Fəal xlorun faizi 100 q maddəyə duz və ya kükürd turşusu ilə təsir etdikdə azad olan xlorun miqdarı ilə müəyyən edilir. Xlortərkibli preparatlar bir-birindən tərkiblərindəki fəal xlorun %-i ilə fərqlənir ki, o da 7-15% ilə 80-90% arasında dəyişir.

Xlortərkibli preparatlar 2 böyük qrupa bölünür: xlorun qeyri-üzvi və üzvi birləşmələri. Birinji qrupa xlor qazı, kalsium, natrium və litium hipoxlorit preparatları aiddir.

Kalsium hipoxlorit tərkibli preparatlara aşağıdakılar aiddir:

- xlorlu əhəng

- ağardıcı termostabil əhəng

- kalsium-hipoxloritin ikiəsaslı duzu (KHİD)

- kalsium-hipoxloritin iki-üç-əsaslı duzu (KHİÜD)

- texniki kalsium-hipoxlorit (TKH)

- neytral kalsium-hipoxlorit (NKH).

Göstərilən preparatlar kəskin xlor iyinə malik ağımtıl tozdurlar, suda tam həll olmurlar.

Üzvi xlortərkibli preparatlar qrupuna xloraminlər, üçxlorizosianur turşusu və onun əsasında hazırlanmış kompozisiyalar, dixlorizosianur turşusu, dixlorizosianur turşusunun natrium duzu və onun əsasında hazırlanmış kompozisiyalar, hidantoinlər aiddir. Bu qrupdan olan preparatlar aşağıdakı şəkildə işlədilə bilər:

- toz - xəstənin ifrazatını (nəjis, sidik, bəlğəm, qusuntu kütləsi), yuyuntu və çirkab sularını, qida qalıqlarını və həyətdəki qurğuları zərərsizləşdirmək üçün işlədilir. Quru preparatlarla zərərsizləşdirmə zamanı zərərsizləşdirilən mühitdə kifayət qədər rütubətin olması vajib şərtdir;

- qatılaşdırılmış duruldulmamış məhlullar (xlorlu əhəng südü) - qeyri-yaşayış binalarını, həyətdəki qurğuları, sanitar-texniki avadanlığı, xəstələrin ifrazatını, az əhəmiyyətli (dəyərsiz) əşyaları zərərsizləşdirmək üçün işlədilir. Şəffaflaşdırılmış məhlullar durultma və süzmə yolu ilə alınır;

- işçi məhlullar - qab-qacağı, oyuncaqları, xəstələrə qulluq əşyalarını, sanitar-texniki avadanlığı, səthləri (metal olmayan) zərərsizləşdirmək üçün işlədilir;

- aktivləşdirilmiş məhlullar şəklində.

Xlor - sarımtıl-yaşıl rəngli qazdır, temperaturu 0°C -dən 15°C -yə qədər olan suda yaxşı həll olur. İçməli və çirkab suların zərərsizləşdirilməsi üçün tətbiq olunur. Xlorun dozası suyun üzvi maddələrlə çirklənmə səviyyəsindən asılıdır. İçməli su üçün doza 1-5 ml, çirkab sular üçün 5-100 ml-dən 1 l-ə qədər təşkil edir. Xlortərkibli maddələrin yüksək bakterisid təsiri nəm mühitdə yaxşı aşkar edilir, xlor və oksigenin ayrılması ilə təmin olunur. Xlortərkibli preparatların bakterisid aktivliyi məhlulun pH-nın aşağı düşməsi və təmas müddətinin artması ilə yüksəlir.

Xlorlu əhəng - sarımtıl çalarlı və kəskin xlor iyli ağ rəngdə quru tozdur. O, sönmüş əhəng və kalsium hipoxlorit əlavəsi olan xlorit turşusunun kalsium duzlarının qarışığından ibarətdir. Xlorlu əhəng suda qismən həll olur, amma orada suspenziya əmələ gətirir. Bu zaman məhlula kalsium hipoxlorit keçir, ondan isə fəal xlor xaric olur.

Hazırda tərkibində 26, 32 və 35% fəal xlor olan üç növ xlorlu əhəng istehsal olunur. Fəal xlorun miqdarı 15%-dən az olan xlorlu əhəng istifadə üçün yararsız hesab olunur. Satış üçün buraxılan xlorlu əhəngin tərkibində azı 25% fəal xlor olmalıdır. Əgər quru xlorlu əhəngdə fəal xlorun miqdarı 25%-dən azdırsa, onda məhlulları hazırlayarkən fəal xlorun miqdarı yenidən hesablanaraq normativə çatdırılır (çəkinin artırılması hesabına). Saxlanma qaydasına əməl olunmaması fəal xlorun parçalanması ilə nətijələnir. Xlorlu əhəngin parçalanmasına istilik, rütubət, günəş şüası əlverişli şərait yaradır. Buna görə də onu qaranlıq, quru və sərin yerdə, ağzı bərk bağlanmış qabda saxlamaq lazımdır.

Xlorlu əhəng mikroorqanizmlərin vegetativ və spor formalarına qarşı çox aktivdir. Bu preparat dezinfeksiya məqsədilə bağırsaq, tənəffüs və digər infeksiyalarda: vərəm, qarayara və s. zamanı müxtəlif formalarda tətbiq olunur (Əlavəyə bax).

Dezinfeksiya praktikasında xlorlu əhəng 3 formada istifadə olunur:

1. Quru xlorlu əhəngdən maye ifrazatları və kanalizasiyası olmayan ayaqyolu quyusunu dezinfeksiya etmək üçün istifadə olunur. Quru xlorlu əhəngi substrata əlavə etdikdə və qarışdırdıqda ekzotermik reaksiya baş verir. İfrazat 80-90° C -yə qədər qızır.

2. məhlul-qarışıq şəklində 10-20%-li konsentrasiyada həyətdəki sanitar qurğuları, torpağı, zibillikləri, tullantıları dezinfeksiya etmək üçün istifadə olunur. Xlorlu əhəng məhlulunu 12 sutka işlətmək üçün qapağı bağlanan ağac, emal olunmuş və plastmas qablarda hazırlayırlar. Bir vedrə (10 l) xlorlu əhəng məhlulunu hazırlamaq üçün 1 kq quru xlorlu əhəng, az miqdarda su götürür və ağaj kürəkjik ilə qarışdıraraq sıyığabənzər vəziyyətə gətirirlər. Bundan sonra suyun qalan hissəsini 10 l olana qədər onun üzərinə əlavə edirlər.

3. durulaşdırılmış məhlullar şəklində 0,2-0,5% konsentrasiyalarda - bağırsaq və tənəffüs yollarının infeksiyaları, 3-5% və 10% konsentrasiyalarda isə digər infeksiyalar zamanı otaqların dezinfeksiyasında istifadə olunur.

Xlorlu əhəngin işçi məhlullarını əsas məhluldan hazırlayırlar. Bunun üçün yuxarıda göstərildiyi qaydada 10%-li əsas məhlulu hazırlayırlar. Alınmış qarışığı qaranlıq yerdə bağlı qabda bir sutka ərzində saxlayırlar. Bu müddət ərzində xlorlu əhəngin həll olmayan hissəjikləri qabın dibinə çökür. Çöküntünün üstündəki xlorlu əhəngin durulaşdırılmış məhlulunu bir neçə qat tənzifdən keçirirlər. Hazırlanmış əsas durulaşdırılmış məhlulu tünd şüşəli ağzı bağlı qabda sərin yerdə saxlayırlar. Bu əsas durulaşdırılmış məhluldan bilavasitə istifadədən qabaq lazımi konsentrasiyalarda işçi məhlullar hazırlayırlar.

 **Kalsium-hipoxloritin iki-üç-əsaslı duzu (KHİÜD**) - xlor iyi verən ağ rəngli quru tozdur. Soyuq suda həll olur. Kalsium-hipoxloritin iki-üç-əsaslı duzu 2 növdə buraxılır. Fəal xlorun miqdarı I növdə 55%, 2-ci növdə isə 50%-dir. Onun istifadəsinə göstərişlər xlorlu əhəngdə olduğu kimidir. Preparatın çatışmamazlıqlarına aiddir: parçaları korlaması, əşyaları rəngsizləşdirməsi, metalları korroziyaya uğratması. Kalsium hipoxlorit bakterisid, sporosid və virulisid xüsusiyyətlərə malikdir.

**Neytral kalsium-hipoxlorit (NKH**) - xlor iyi verən ağ rəngli tozdur. Tərkibində 70, 60 və 50% fəal xlor olan I, II və III növ neytral kalsium-hipoxlorit buraxılır. Preparatdan durulaşdırılmış və durulaşdırılmamış məhlullar şəklində, həmçinin quru halda bakterial və virus etiologiyalı bağırsaq infeksiyaları və tənəffüs yolu xəstəlikləri, habelə vərəm zamanı qeyri-yaşayış binalarının, həyətdəki qurğuların, yığışdırma ləvazimatlarının dezinfeksiyasında istifadə olunur. Natrium hipoxlorit tərkibli xarici preparatlardan həb şəklində və maye şəklində buraxılan «Javel» maddəsini (Fransa) qeyd etmək lazımdır. Həblərdə fəal xlorun miqdarı 58-60%-dir. «Javel» maddəsinin məhlulu ilə yaşayış otaqlarını, müxtəlif ləvazimatları (pedikür, manikür), sanitar-texniki qurğuları, alt paltarlarını, qab-qajağı, oyunjaqları, xəstələrə qulluq əşyalarını, şüşədən, plasmasdan, rezindən hazırlanmış tibbi ləvazimatları zərərsizləşdirmək üçün istifadə olunur. Javel bakterisid, o cümlədən tuberkulosid və həmçinin funqisid və virulisid aktivliyə malikdir. Cavel maddəsi ilə tənəffüs orqanlarını və gözü qoruyucu vasitələr olmadan da işləmək olar.

**Natrium, kalsium və litium hipoxloritlər** hipoxlorit turşusunun duzlarıdır. Onlar bakterisid və sporosid təsirlərə malikdirlər. Onlardan xlorlu əhəngin və KHİÜD-nun əvəzediciləri kimi istifadə edirlər. Profilaktiki və ocaqlı dezinfeksiya zamanı istifadə edilə bilər. Tərkibində 9,5%-dən 17%-ə qədər fəal xlor olur. 0,1%-dən 10-15%-ə qədər məhlullarından istifadə olunur.

**Litium hipoxlorit.** Onun tərkibində 17,5-22,5% fəal xlor olan Lidos-20 və Lidos-25 preparatları qeydiyyatdan keçmişdir. Bu preparatların saxlanma müddəti 3 ildir. Suda yaxşı həll olur, bakteriya, virus və göbələklərə qarşı fəaldırlar. Otaqlarda müxtəlif səthlərin, sanitar-texniki avadanlıqların, rəngsiz pambıq parçaların zərərsizləşdirilməsində istifadə olunur. Litium hiroxlorit tərkibli preparatlar tənəffüs orqanlarının və gözün selikli qişalarına qıcıqlandırıcı təsir göstərir.

**Xloraminlər**. Xloramin B və xloramin XB bir-birindən fərqlənir. Sintez üçün benzol götürüldükdə birinci, xlorbenzol götürüldükdə ikinji alınır. Bundan başqa, sintez üçün toluoldan istifadə olunarsa xloramin T alınır. Xloraminlər suda çöküntü əmələ gətirməməklə 10 və hətta 20% məhlullara qədər, 40°C -də bir an içində həll olurlar. Zəif konsentrasiyalarda onlar, demək olar ki, zərərsizləşdirilən əşyaları və metalları korlamır, xoşagəlməz iyləri yoxdur. Onlar spor formalara qarşı az aktivdirlər, bununla belə, bir çox infeksiyalara, o cümlədən vərəm və qarayara qarşı uğurla istifadə olunurlar. Xloramin XB-nin mənfi xüsusiyyətləri - tənəffüs orqanlarının selikli qişalarını qıjıqlandırmaqla zəhərlənmələrə səbəb olması, parçaları və divar kağızlarını rəngsizləşdirməsi, həmçinin xlorlu əhənglə müqayisədə bahalı olmasıdır. Xəstəlik törədicilərinin davamlılığından, dezinfeksiya olunan obyektlərin xarakterindən, onların çirklənmə dərəcəsindən, həmçinin mühitin reaksiyasından və dezinfeksiyanın müddətindən asılı olaraq xloraminlərin 0,1%-dən 5-10%-dək sulu məhlullarından istifadə olunur.

Xloramin məhlulları yaşayış və xəstəxana otaqlarının, uşaq müəssisələrinin və məktəblərin, insanların daha çox toplaşdığı yerlərin, ümumi istifadə yerlərinin, həmçinin mebelin, qabların, xəstələrə qulluq əşyalarının, qida müəssisələrində avadanlıqların və s. zərərsizləşdirilməsi məqsədilə istifadə olunur. Xloramin məhlulları ilə obyektlərin və əşyaların zərərsizləşdirilməsi həm cari və son dezinfeksiya praktikasında, həm də profilaktik dezinfeksiya zamanı məqsədəuyğundur. Xloramin məhlullarından səthlərin və əşyaların yuyulması, həmçinin müxtəlif əşyaların isladılması və həmin məhlulların içərisinə salınması yolu ilə istifadə olunur.

**Xloramin B** – sarımtıl çalara malik ağ rəngdə, zəif xlor iyli, kristallik tozdur. Tərkibində 26-28% fəal xlor vardır. Bakterisid, virulisid və sporosid xüsusiyyətlərə malikdia.

Xloramin XB – ağ və ya sarımtıl rəngdə, zəif xlor iyli, kiçik kristallik tozdur. Mənfi xüsusiyyətləri - tənəffüs orqanlarının selikli qişalarına qıcıqlandırıcı təsir göstərməsidir. Xloramin tərkibli preparatlara Trixlorol, Xlorin, Sporoks və s. misal göstərmək olar.

 **Xlortərkibli preparatların aktivləşdirilmiş məhlulları**

Xlortərkibli preparatların aktivləşdirilmiş məhlulları dedikdə o maddələr başa düşülür ki, aktivator əlavə edildiyi zaman fəal xlorun xaric olması sürətlənir və bununla da məhlulun bakterisid təsiri güclənir. Xlorlu preparatların bakterisid, sporosid və ya funqisid aktivliyini gücləndirən vasitələrə aktivatorlar deyilir.

Aktivator kimi ammonium duzlarından: ammonium xlorid, ammonium nitrat və ya ammonium sulfatdan istifadə olunur. Aktivatorun və xlorlu preparatın nisbəti 1:1, 1:2 olmalıdır. Aktivləşdirilmiş məhlulları bilavasitə ocaqda hazırlayırlar. Əvvəlcə xlortərkibli preparatı, sonra isə aktivatoru həll edirlər. Xloru əhəngin 4-5% konsentrasiyalarda aktivləşdirilmiş duru məhlulları ən davamlı patogen mikrobları xlorlu əhəngin adi durulaşmış məhlulları ilə müqayisədə daha qısa müddətdə məhv edir.

 **Dixlorizosianur turşusunun (DXST) natrium və kalium duzları.**

Ağ kristallik tozlar olub 56-60%-ə qədər fəal xlora malikdirlər. Suda çöküntü əmələ gətirməməklə həll olurlar, məhlullar fəallığını 3 sutka ərzində saxlayırlar. Onlar metalları korroziyaya uğratmır, parçaları rəngsizləşdirmir. Zərərsizləşdirilən əşyalarda üzvi maddələrin olması onların aktivliyini aşağı salır. Selikli qişalara və tənəffüs yollarına qıcıqlandırıcı təsir göstərir. Bakterisid, funqisid və sporosid xüsusiyyətlərə malikdirlər. Bakterial və virus etiologiyalı bağırsaq və damcı infeksiyaları ocaqlarında 0,1-0,2%, qarayara zamanı 3-5% konsentrasiyalı məhlullarından istifadə olunur. 10 litr 0,1%-li məhlulun hazırlanmasına 10 q preparat sərf edilir. DXST-nun natrium duzu həb şəklində (akvasept, neoakvasept, akvatabs, izosan, klorsept, presept) içməli suyun zərərsizləşdirilməsində istifadə olunur.

**Xlordezin** - orta dərəcədə xlor iyi verən ağ rəngli tozdur. Onun tərkibinə DXST-nun duzları və səthi aktiv maddələr (SAM) daxildir. Tərkibində 11-15% fəal xlor vardır. Xlordezin bakteriyaların vegetativ formalarına (0,5-1%-li məhlullar), göbələklərə (2%-li məhlullar), viruslara (0,5-1%-li məhlullar), vərəm mikobakteriyalarına (2%-li məhlullar) təsir edir. Xüsusi geyimlərin, laborator qabların dezinfeksiyasında istifadə olunur. Selikli qişalara və tənəffüs yollarına qıjıqlandırıjı təsir göstərir.

**Xlorsin** - zəif xlor iyli ağ rəngli tozdur, tərkibində DXST-nun 20%-li kalium və 30%-li natrium duzları, həmçinin SAM vardır. Suda yaxşı həll olurlar. Preparatın tərkibində 11-15% fəal xlor vardır. Bakterial və virus infeksiyası ojaqlarında dezinfeksiya zamanı 0,1-0,2%-li, qarayara ocaqlarında isə 3,5%-li məhlullardan istifadə olunur.

**Üçxlorizosianur turşusu** (ÜXST) – kristallik sarı tozdur. Fəal xlorun miqdarı çox yüksək olan (90%) preparatdır. Qrammüsbət və qrammənfi bakteriyalara, göbələklərə, viruslara və sporlara münasibətdə yüksək antimikrob fəallığa malikdir. Preparat xlorlu əhəngdən 10 dəfə fəaldır və mühitdə üzvi maddələr olduqda dezinfeksiyaedici fəallığı azalır. Suda pis həll olduğundan əvvəljə ÜXST-nun soda ilə 5%-li konsentratını hazırlayırlar. 90 ml suya 5,0 soda, sonra isə 5,0 ÜXST əlavə olunur, 5-10 dəqiqədən sonra şəffaf konsentrat alınır ki, ondan da işçi məhlullar hazırlayırlar. Bakterial bağırsaq və damjı infeksiyaları zamanı dezinfeksiyada 0,05-0,1%-li, virus infeksiyaları zamanı isə 0,1-0,2%-li məhlullarından istifadə olunur.

ÜXST əsasında tərkibində 40% fəal xlor olan DP-2 preparatı işlənib hazırlanmışdır. O, suda yaxşı həll olur. Bakterisid, virulisid, funqisid və sporosid təsirlərə malikdir. Sanitar-texniki avadanlıqların, qab-qacağın, paltarın, oyuncaqların, laborator qabların, otaqların, bəlğəmin dezinfeksiyası üçün tövsiyə edilmişdir.

 **Hidantoinlər (dixlor-dimetil-hidantoinlər)**

  **Dixlorantin** – 65-71% fəal xlora malik tozdur, bakterisid və virulisid təsirləri var, üzgüçülük hovuzlarının suyunun dezinfeksiyasında istifadə olunur. Bakterisid və virulisid təsirə malikdir. Dixlormetilhidantoinin əsasında sulfoxlorantin və sulfoxlorantin M sintez olunmuşdur ki, onların da tərkibində 16% fəal xlor və yuyucu maddələr vardır. Preparatlar geniş spektrli antimikrob təsirə malikdirlər. 0,1-2,5% konsentrasiyalarda otaqların, sanitar-texniki qurğuların, paltarların, qab-qacağın, oyuncaqların, tibbi ləvazimatların dezinfeksiyasında istifadə olunur.

 **Brom əsaslı haloidtərkibli preparatlar**

 **Brom** – suda zəif həll olan tünd bozumtul rəngli mayedir. Zərərsizləşdirmək və sterilizasiya məqsədilə metil¬bromid¬dən istifadə olunur.

 **Dibromantin** (dibrom-dimetil-hidantoin) – suda yavaş həll olunan açıq-sarımtıl kristallik tozdur. 0,1%-li məlulu üzgüçülük hovuzlarında suyun zərərsizləşdirilməsində istifadə olunur. Yüksək bakterisid və funqisid təsir xüsusiyyətləri vardır. Dibromantinlə yanaşı dixlorantindən də istifadə edilir. Brom əsasında hazırlanmış digər preparat - Akvabor (bor efirlərinin özlü tünd-qəhvəyi rəngli mayesi şəklində qarışığı) mövcuddur. Akvabor məhlulları bakterisid və funqisid təsirlərə malikdir, o, həmçinin kif göbələklərinə də təsir göstərir, metalları korroziyaya uğratmır. MPM-də paltarları zərərsizləşdirmək məqsədilə, həmçinin məişətdə, hamamlarda, kif basmış arxivlərdə və mənzillərdə 5-10% konsentrasiyalarda istifadə olunur.

**Yod əsaslı haloidtərkibli preparatlar**

  **Yod** – qaramtıl rəngdə kristallardır. Suda, o cümlədən spirtdə, efirdə və digər üzvi həlledicilərdə yaxşı həll olur. Məhlulların yüksək bakterisid, funqisid və sporosid xüsusiyyətləri vardır. Yoddan 5-10%-li spirtli məhlullar şəklində, 90%-li spirtdə 2,5%-li kalium yodid şəklində, 5%-li sulu məhlul şəklində (tərkibində 10% yodid vardır - Lüqol məhlulu) istifadə olunur. Yoddan bakterisid maddə kimi əlcəklərin, ketqutun, əllərin, cərrahiyyə sahəsinin, dərinin zərərsizləşdirilməsində istifadə olunur. Yodun müxtəlif birləşmələrindən də istifadə olunur. **Yodoforlar** - yodun SAM ilə kompleksidir. Onlara yodopiron, yodonat, yodovidon, yodopiron məlhəmi aiddir. Yodoforlar bakterisid, funqisid, virulisid və sporosid təsirlərə malikdirlər. Bu maddələr nəinki irinli yaraların müalicəsində istifadə olunur, həmçinin əlin dərisinin, inyeksiya və jərrahi müdaxilə sahəsinin (yoda görə 1% konsentrasiyalarda) işlənməsində də istifadə olunur.

**Oksigentərkibli vasitələr.**

Oksigentərkibli vasitələrə tərkibində təsiredici agenti oksigen olan hidrogen peroksid, peroksid birləşmələri, turşuüstülər olan preparatlar qrupu daxildir. Oksigentərkibli preparatlar geniş spektrli antimikrob təsirə malikdir, kəskin iyləri yoxdur, ekoloji cəhətdən sərfəlidir. Bakterial (o cümlədən vərəm), virus və göbələk etiologiyalı infeksiyalar zamanı səthlərin, qabların, paltarların, xəstələrə qulluq əşyalarının, sanitar-texniki avadanlıqların, tibbi avadanlıqların dezinfeksiyasında istifadə edilir.

 **Ozon** - suyun zərərsizləşdirilməsində istifadə olunan qazdır.

 **Kalium permanqanat** – suda yaxşı həll olan tünd-qırmızı, demək olar ki, qara rəngli kristallardır. Dezinfeksiya işlərində az istifadə olunur, çünki parçaları korlayır və rəngsizləşdirir. Ondan qarayara sporları ilə çirklənmə ehtimalı olan tüklərin zərərsizləşdirilməsində istifadə edilir. Bu məqsədlə tükləri 15-45 dəqiqə müddətində 2%-li məhlulda qaynadır, sonra isə 3-4%-li sulfat turşusunda ağardırlar.

 **Hidrogen peroksid** – 3%-li sulu məhlulları bakterisid, 3-4%-li məhlulları virulisid, 6%-li məhlulları isə sporosid xüsusiyyətlərə malikdir. Hidrogen peroksiddən çox zaman yuyuju maddələrlə (sulfanol, "Proqres", "Lotos", "Astra", "Ayna") qarışıqda istifadə edirlər. Sulu məhlulları rəngsiz və iysizdir, 3%-ə qədər konsentrasiyalarda heyvanlara toksiki təsir göstərmir. 3-6%-li məhlullarından müalijə müəssisə¬lərində ojaqlı və profilaktiki dezinfeksiya məqsədilə istifadə olunur. 3%-li işçi məhlul hazırlamaq üçün 10 ml 30%-li perhidrolu, sonra isə 0,5 q yuyuju maddəni 90 ml suya əlavə edirlər.

Hidrogen-peroksidin məhlulları 3-6% konsentrasiyalarda rəngləri, lakları, emalı dağıdır. Onları rəngsiz mis və dəmir səthlərə çəkdikdə süpürgə ilə asanlıqla gedən ərp əmələ gəlir. Səthləri 3-6%-li hidrogen peroksid məhlulu ilə işlədikdə otaqda temperatur 15°C -dən yuxarı olmalıdır. Daha aşağı temperaturda hidrogen peroksidin isti məhlullarından (30-35°C) istifadə etmək lazımdır. MPM-də cari dezinfeksiya zamanı hidrogen peroksidin yuyucu maddələrlə kombinasiyasından geniş istifadə etmək məsləhət görülür. Yuxarıda göstərilən preparatlarla yanaşı tərkibində hidrogen peroksid birləşmələri və ya müxtəlif əlavalər qatılmış hidrogen peroksid olan kombinə olunmuş preparatlardan da istifadə edilir: PVK, Peramin, PF-1, Peroksimed, Virkon, Perform, Dismozon pur, Sekusept-¬pulver və s.

 **Turşuüstülər** - Bunlar sirkəüstü və qarışqaüstü turşular əsasında hazırlanmış maddələrdir. Onlar su və spirtlə asanlıqla qarışırlar. Güclü oksidləşdiricidirlər, lakin davamsızdırlar. 0,01%-li məhlulu bakterisid, daha yüksək konsentrasiyaları isə sporosid təsirə malikdirlər. Qarışqaüstü turşu məhlullarını yalnız istifadədən bilavasitə əvvəl hazırlayırlar, çünki onlar sürətlə parçalanırlar.

 **Dezokson-1**- xüsusi sirkə iyli rəngsiz mayedir. Tərkibində 6-9% sirkəüstü turşu və oksidləşdirici vardır. Suda, spirtdə və digər həlledicilərdə asanlıqla həll olurlar. Dezokson durulaşdırılmış halda öz təsirini tezliklə itirir və buna görə də sulu məhlullardan hazırlandıqdan bilavasitə əvvəl istifadə olunmalıdır. Yüksək bakterisid, virulisid, funqisid və sporosid aktivliyə malikdir. MPM-də, bakterial və virus etiologiyalı bağırsaq və damcı infeksiyaları ojaqlarında profilaktiki, cari və son dezinfeksiya işləri görərkən, həmçinin şüşədən, plassmasdan, korroziyaya-davamlı metaldan hazırlanmış tibbi ləvazimatların sterilizasiyasında istifadə olunur. 1%-li məhlul hazırlamaq üçün 10 ml preparat götürüb 990 ml su əlavə olunur. 0,025-1,0% konsentrasiyalarda istifadə olunur. Preparatın çatışmayan cəhəti - güclü sirkə iyinin və korroziya aktivliyinin olmasıdır.

 **Pervomur** («C-4» resepturası) – istifadədən bilavasitə əvvəl perhidrolla qarışqa turşusunun (100 və ya 85%) müəyyən nisbətdə qarışığından alırlar. Cərrahi materialların və avadanlıqların sterilizasiyası, əllərin və cərrahi sahənin işlənməsi üçün 1-4%-li məhlullarından istifadə olunur. Pervomuru hazırlamaq üçün hidrogen peroksidi qarışqa turşusu ilə qarışdırır, 1-1,5 saat ərzində soyuq suda saxlayır və müntəzəm olaraq çalxalayırlar. 2%-li işçi məhlul hazırlamaq üçün pervomuru 34,2 ml 30%-li hidrogen peroksidlə, 13,8 ml 100%-li qarışqa turşusu ilə və 2 litrə qədər su ilə qarışdırırlar. Pervomur 4,8% konsentrasiyada liqatur tikiş materialının sterilizasiyasında istifadə olunur. Pervomur məhlulları bakterisid, virulisid, funqisid və sporosid aktivliyə malikdirlər.

 **Spirtlər və ya alkohollar**. Spirtlər və alkohollar OH hidroksil qrupu olan üzvi birləşmələrdir (karbohidrogenlərdir). Spirtlər - səthlərin, alətlərin dezinfeksiyasında, həmçinin dəri antiseptikləri kimi istifadə edilən əsasında etanol, propanol, izopropanol olan preparatlar qrupudur. Spirtlər bakterisid təsirə malikdirlər, onların effektivliyi mikroorqanizmlərə göstərdiyi koaqulyasiyaedici təsirindən və səthi gərilmənin dəyişilməsindən asılıdır. Spirtlər hüjeyrəyə daxil olur, ondan suyu çəkir və zülalları pıxtalaşdırır. Temperatur artdıqja spirtin sulu məhlullarının təsiri də güclənir.

 Hal-hazırda spirtlərin əsasında səthlərin və müxtəlif avadanlıqların zərərsizləşdirilməsində istifadə olunan vasitələr (məhlullar, aerozol balonlar) işlənib hazırlanmışdır. Onlar geniş antimikrob təsir spektrinə (bakterisid, tuberkulosid, virulisid, funqisid) malikdirlər. Onlara aiddir: Atmosteril aerozol, Basilol plyus, Dekoneks solarsept, İnsidur-sprey, Nyu alfa aerozol. Damisept - sterillium dəri antiseptiki ilə hopdurulmuş birdəfəlik salfet olub, əllərin gigiyenik işlənməsi üçün istifadə edilir. Dəri antiseptikləri kimi - Katasept F, Okteniderm və Spitaderm buraxılır ki, onlardan jərrahi və inyeksiya sahələrinin, cərrahların əllərinin və tibbi heyətin əllərinin gigiyenik dezinfeksiyasında işlədilir.

 **Aldehidtərkibli vasitələr** – bu, kəskin iyli, gözün və tənəffüs yollarının selikli qişalarını qıjıqlandıran, boğulma törədən rəngsiz qazdır. Qarışqa turşusunun aldehididir və oksidləşmə yolu ilə metil spirtindən alınır. Bu qrup preparatlar bakterisid, tuberkulosid, virulisid, sporosid və funqisid təsirə malikdir. Onların təsirediji agenti qlütar və ya kəhraba aldehididir.

 **Formalin** – (qarışqa turşusunun aldehidi) formal¬dehidin 35-40%-li sulu məhluludur. Bu, rəngsiz, şəffaf maye olub kəskin iyi vardır. Formalin qara şüşə qabda, havası dəyişilə bilən anbar otaqlarında, otaq temperaturunda saxlanılmalıdır. Saxlanma şəraiti pozulduqda (donma) polimerizasiya baş verir, otaq temperaturunda tamamilə və ya qismən yox olan zərif, həlməşiyəbənzər ağ rəngli çöküntü əmələ gəlir. Aşağı temperaturda uzun müddət saxlandıqda çöküntü güjlü şəkildə qatılaşır. Formalin bakterisid, sporosid və funqisid təsirə malikdir. Formalinin 1-3-5%-li məhlulları mikrobların vegetativ formalarına güclü təsir göstərir. Formaldehidin bakterisid xüsusiyyətlərinə otağın da temperaturu təsir göstərir (15°C -dən aşağı olmamalı, 30°C - optimaldır), bu zaman formaldehidin dozası minimal olmalıdır (1m3 zərərsizləşdirilən otağa 12,5 ml 40%-li formalin). Dezinfeksiya praktikasında formaldehiddən qaz şəklində, buxar şəklində və sulu məhlul şəklində istifadə olunur. Formalin kamera dezinfeksiyasın-da geniş işlədilir. Formalin məhlulları üçlü (troynoy) məhlulun (formalin, fenol, Na2CO3) tərkibinə daxildir. Bərbərlər əllərini onun 2-4%-li məhluluna salmaqla dezinfeksiya edə bilərlər. Sintetik parçaları dezinfeksiya etmək üçün formalinin 20%-li məhlulundan, dəqiq cihazların və mexanizmlərin zərərsizləşdirilməsi üçün 7,5-12,5%-li məhlullarından istifadə olunur.

 **Lizoform** - tərkibində formalin, maye kalium sabunu və iynəyarpaq ağajın buxarları vardır. 2-5%-li məhlulları bütün növ dezinfeksiyada işlədilir. Ekspozisiya müddəti 15-60 dəqiqədir.

 Kəhrəba aldehidi və dördlü-ammonium birləşmələrinin (DAB) əsasında Qiqasept FF preparatı istehsal olunmuşdur. Ondan tibb alətlərinin, o cümlədən endoskopların dezinfeksiya və sterilizasiyasında istifadə olunur. Bu qrup preparatlar bakterisid, tuberkulosid, virulisid, funqisid və sporosid (2%) təsirlərə malikdirlər. Saydeks, Qlutaral, Qlutaral-N, Dyulbal, həmçinin Koldspor, Lizoformin-3000, Dezoform, Korzolin və D, Sekusept forte, Septodor forte kimi hazır preparatlardan da istifadə olunur. Səthləri dezinfeksiya etmək üçün Aerodezin-2000, İnsidur, Korzolin FF, Melzept, Mikrosiddən istifadə olunur. Dokoneks 50 FF, Aldesol, Neodişer Septo 2000-nyu və Bianol çoxməqsədli əhəmiyyətə malikdirlər (səthlərin və tibbi ləvazimatların zərərsizləşdirilməsi). Sterilizasiya məqsədilə Bianoldan da istifadə olunur.

 Aldehidtərkibli preparatlar geniş antimikrob təsirə malikdir, metalları korroziyaya uğratmır, kəskin iyləri yoxdur. Bu xüsusiyətləri nəzərə alaraq, adı çəkilən preparatlardan cərrahi və digər şöbələrdə dezinfektant kimi istifadə etmək olar. Bu preparatların çatışmayan jəhəti - zərərsizləşdirməni pasiyentlərin otaqda olmadığı zaman aparılmasının vajibliyidir.

 **Fenoltərkibli vasitələr**

 **Fenol** (kristallik karbol turşusu) benzol nüvəsində hidroksil qrupu saxlayan rəngsiz kristallardır. İşığın, havanın, toz və rütubətin təsirindən əvvəlcə çəhrayı rəng alır, sonra isə qızarır. Onu ağzı bağlı qara şüşədə saxlamaq lazımdır. Fenol ağajın və daş-kömür qatranının distilləsindən alınan məhsuldur. Bununla bərabər, hal-hazırda fenolu sintetik yolla da alırlar. Fenoldan yüksək toksikliyinə və güclü iyinə görə dezinfektant kimi istifadə etmək qadağan olmuşdur. Fenol məhlulları bakterisid və zəif sporosid xüsusiyyətlərə malikdir. Suda pis həll olur: 16°C -də həllolma 5%-dir, temperatur 20°C -yə qədər qalxdıqda isə həllolma 8,5%-ə qədər yüksəlir. Dezinfeksiya praktikasında fenolun 3-5%-li sulu məhlullarından və 2-5%-li sabun-fenol məhlullarından istifadə edilir; 3%-li fenol və 3%-li sabun-fenol məhlulları zəif, 5%-li fenol və 5%-li sabun-fenol məhlulları güjlü hesab olunur. Fenoltərkibli vasitələrə Lizol, Xlorbetanaftol, Amosid, Amosid-2000 aiddir. Onlar bakterisid, virulisid və funqisid təsirə malikdirlər.

 **Lizol** – krezolların kalium sabununda məhluludur. Lizol 2 növdə buraxılır: A və B. Lizol A - krezolun və maye sabunun bərabər hissədə qarışığıdır. Lizol B (naftalizol) – sabun-naftan və krezolların qarışığıdır. Lizol A otaqların, əşyaların, paltarların, ifrazatın dezinfeksiyasında istifadə olunur. Lizol B kobud dezinfeksiyada işlədilir. Preparat patogen bakteriyaların vegetativ formalarına güclü bakterisid təsir göstərir. Bağırsaq və damcı bakterial infeksiyalarda divarların, döşəmənin dezinfeksiyasında 3-10%-li məhlullarından istifadə edilir. Lizol taun törədicisinə və eyni zamanda birələrə münasibətdə aktiv təsir göstərdiyindən preparat taunəleyhinə praktikada daha geniş tətbiq edilir.

 **Xlorbetanaftol** – betanaftolun xlorlaşması məhsuludur. Bu, suda həll olan sarımtıl kristallardır. Maye kalium sabunu əlavə etdikdə (1:2) su ilə yaxşı qarışan pasta şəklini alır. Xlorbetanaftol 33%-li konsentrat - tünd rəngli pasta şəklində buraxılır. Profilaktik və ocaqlı dezinfeksiyada müxtəlif səthləri və əşyaları işləmək üçün pastalardan hazırlanmış emulsiyalardan istifadə olunur.

**Səthi-aktiv maddələrə (SAM)** - dördlü ammonium birləşmələri (DAB) və amfoter-səthi birləşmələr daxildir. Onlar həm bakterial infeksiyalara münasibətdə dezinfeksiyaedici təsirə, həm də yuyucu xüsusiyyətlərə malikdir. İİV və hepatit viruslarına münasibətdə virulisid fəallıq göstərən aşağıdakı preparatlardan istifadə olunur: Alaminol, Dekoneks Dental BB, Dyulbak, Sanifekt-128. Dyulbak və Dekoneks Dental BB kimi preparatlardan həm sterilizasiyaönü təmizləmədə, həm də dezinfeksiyada istifadə olunur. Geniş antimikrob təsir spektrinə Veltolen, Qermasept plyus, Daysid 4,5, Mikrobak Fort, Veltodez, Veltosept malikdirlər .

SAM kəskin iyin olmaması və toksikliyin aşağı səviyyədə olması ilə fərqlənir və buna görə də, ondan çox zaman müalicə müəssisələrinin otaqlarında istifadə edilir.

 **Veltolen** - universal dezinfeksiyaediji maddədir, tərkibində xlor və aldehidlər yoxdur və geniş antimikrob spektrinə malikdir. Şəffaf maye su-spirt konsentratdır. Məhlulları bakteriyalara, o jümlədən vərəm, salmonellyoz, qarın yatalağı, dizenteriya, difteriya, skarlatina, zöhrəvi xəstəliklər, anaerob infeksiyalar, xüsusi təhlükəli infeksiyalar (taun, vəba, qarayara), dermatofitlərin törədicilərinə, Kandida cinsindən olan mayayabənzər göbələklərə münasibətdə öldürücü təsir göstərir, həmçinin virusları (hepatit A, B, C, İİV, herpes, qrip, paraqrip viruslarını) inaktivləşdirir, yuyuju xüsusiyyətlərə malikdir.

 **Veltalek**s - salfet şəklində geniş antimikrob təsir spektrli dəri antiseptikidir. Dezinfeksiyaediji salfetlər qrammənfi və qrammüsbət bakteriyalara (o cümlədən xəstəxanadaxili infeksiyaların, vərəmin törədicilərinə), patogen göbələklərə - dermofitiyaların və kandidozların törədijilərinə, viruslara (o cümlədən parenteral virus hepatitlərinin, A hepatitinin, İİV-infeksiyasının, herpesin törədicilərinə, rotaviruslara) münasibətdə antimikrob təsirə malikdir.

 **Veltosept** - effektiv, təhlükəsiz, dezinfeksiyaedici vasitə və dəri antiseptikidir. Əməliyyat və inyeksiya sahəsinin, donorların dirsək büküşünün dərisinin, cərrahların əllərinin, tibb heyətinin əllərinin gigiyenik işlənməsi üçün tətbiq olunur.

 **Detergentlər.** Detergentlər (latınca «detergere» - təmizləmək) yüksək səthi aktivliyə malik olan və bununla əlaqədar yuyuju, bir qədər dezinfeksiyaedici və həlledici təsirlərə malik olan sintetik maddədir. Detergentlər qeyri-ionogen və ionogen maddələrə bölünürlər ki, onlar da anionlara (sabun da daxil olmaqla), kationlara və amfoterlərə və ya amfolitlərə bölünürlər.

**Dördlü ammonium birləşmələri** (DAB) - Bir sıra müsbət xüsusiyyətlərə malikdirlər, suda yaxşı həll olurlar, iysiz və rəngsizdirlər, metalları korroziyaya uğratmırlar, istiqanlılar üçün az toksikidirlər. Köpük əmələgətirmə və emulsiyaedici təsirlərə malikdirlər. Bakteriyaların yalnız vegetativ formalarına təsir göstərirlər. Bu qrupa katamin, katanin, kationat kimi preparatlar daxildir ki, onlar tibbi dezinfeksiyada bir çox əşyaları zərərsizləşdirmək üçün 0,5-1% konsentrasiyalarda, 30 dəq. ekspozisiya ilə gözlənilməklə istifadə olunurlar.

 **Amfolan** - amfolit səthi-aktiv maddələr qrupuna daxil olan preparatdır. Yuyucu xüsusiyyətləri vardır, suda yaxşı həll olur, zərərsizləşdirilən əşyaları zədələmir. Qram-mənfi və qram-müsbət bakteriyalara münasibətdə aktivdir. Bakterial, xüsusi təhlükəli infeksiyalar zamanı 0,5-1-2%-li məhlul şəklində cari dezinfeksiya məqsədilə, doğum evlərində, jərrahi və somatik stasionarlarda isə xəstəxanadaxili infeksiyaların qarşısını almaq üçün profilaktiki dezinfeksiyada istifadə olunur. 1%-li işçi məhlul hazırlamaq üçün 35 ml preparatı 965 ml suda həll edirlər. Amfoter SAM-dan bakterial etiologiyalı infeksiyalar zamanı səthlərin zərərsizləşdirilməsində amfosid, amfosept (0,5-2%) tövsiyə olunur. Hal-hazırda 26 preparat mövcuddur ki, bunların 5-ni alətlərin dezinfeksiyası üçün işlətməyə icazə verilmişdir: Alaminol, Dekoneks BB, Bianol, Dyulbak, Sanifekt-128 (onlar İİV və hepatit viruslarına münasibətdə virulisid təsirə malikdirlər). Veltolen, Qermasept plyus, Daysid, Mikrobak forte isə daha geniş antimikrob təsir spektrinə malikdirlər.

 Qermasept plyusun 4%-li spirtli məhlulu kif göbələklərini məhv etmək qabiliyyətinə malikdir (lazım gələrsə, proses 4 həftədən sonra təkrar olunur). Septodor alətlərin sterilizasiyaönü təmizlənməsində yuyuju maddə kimi işlədilə bilər. SAM-lərlə işləyən zaman fərdi müdafiə vasitəsi kimi rezin əlcəklərdən istifadə etmək kifayətdir.

 **Quanidinlər**. Bu preparatlar mürəkkəb üzvi birləşmələrdir. Quanidinlər vərəm mikobakteriyaları istisna olmaqla, qram-müsbət və qram-mənfi mikroorqanizmlərə qarşı aktivdirlər. Viruslara, göbələklərə və sporlara münasibətdə fəallıq göstərmirlər. Quanidinlərin antimikrob aktivliyi onlar SAM-lərlə birləşdikdə baş verir. Bu birləşmələrin əsasında hazırlanmış Demos, Katasept, Lizetol AF, Plivaseptlər (5%), xüsusi Lizoformin-spesial kimi preparatlar buraxılır. Lizetol AF, Plivasept 5% (SAM-la), Plivasept 5% (SAM-sız), alətlərin dezinfeksiyasında istifadə olunur. Foqusid və Polisept uzunmüddətli (3 sutkadan 7 sutkaya qədər) təsirə malikdirlər və zərərsizləşdirilən səthlərdə nazik pərdə əmələ gətirirlər. Qibitan və Katasept 70%-li spirtdə virulisid təsir göstərirlər.

 **Sabunlar** doymuş və doymamış yüksəkmolekullu yağ turşularının duzlarıdır. Duru kalium və naften sabunundan istifadə olunur. Sabun az dərəcədə bakterisid təsirə malikdir, bununla belə dezinfeksiyada əhəmiyyətli rol oynayır: yağları həll edir, çirki yuyur, yuyulan əşyanı mikroblardan azad edir (90%), səthi gərilməni azaldır, nətijədə dezinfektant mikrob hüjeyrəsinə daha yaxşı daxil olur. Sabundan emulqator kimi də istifadə olunur və digər kimyəvi maddələrlə birlikdə sonunjuların bakterisid xüsusiyyətlərini gücləndirir. Tibbi sabunlar o sabunlardır ki, onlara dərman, kimyəvi dezinfeksiyaedici maddələr əlavə edilmişdir. Onlara yaşıl tibbi sabun, zəif dərəjədə bakterisid təsir göstərən fenol, qatran sabunu aiddir.

 **Qələvilər**. Bakterisid, virulisid və sporosid xüsusiyyətləri vardır. Onlar mikrob hüjeyrəsini dağıdır, zülalları hidroliz edir, yağları yuyur, karbohidrogenləri parçalayır, mikrob hüceyrələrini osmosa uğradır. Qələvilərdən zərərsizləşdirmə praktikasında geniş istifadə olunmur, çünki onlar dəri örtüklərini yeyir və gözün selikli qişasını qıcıqlandırır, zərərsizləşdirilən parçaları dağıdırlar. Dezinfeksiyaedici maddə kimi güjlü təsirli və zəif təsirli qələvilər fərqləndirilir. Birinjilərə aşındırıjı qələvilər - yeyiji natrium, yeyici kalium, yeyici sönməmiş əhəng aiddir.

 **Natrium hidroksid** (yeyici natrium, kaustik soda) - iysiz və rəngsiz, suda yaxşı həll olan ağ kristallik maddədir. 2-4%-li məhlulları mikroorqanizmlərin vegetativ formalarına öldürücü təsir göstərir. 10%-li qaynar (70°C) məhlullardan dəri emalı zavodlarının, qida müəsisələrinin, heyvani xammal saxlanan anbarların avadanlıqlarının zərərsizləşdirilməsində istifadə olunur. Qarayara zamanı heyvanların dərisini 18-20°C-də 4 sutka ərzində natrium hidroksidin 0,5%-li, natrium xloridin 5-10%-li məhlulunda saxlamaqla zərərsizləşdirirlər.

 **Ammonyak** - gözün və tənəffüs yollarının selikli qişalarını qıcıqlandıran spesifik iyli rəngsiz qazdır. Mikroorqanizmlərin vegetativ formalarına münasibətdə zəif bakterisid təsir göstərir. Ammonyakdan, həmçinin kamera dezinfeksiyasında formaldehidin neytrallaşdırılmasında istifadə olunur.

 **Natrium karbonat** (soda) - suda yaxşı həll olan ağ rəngli tozdur. 1-2%-li məhlulları zəif bakterisid təsir göstərir. Soda sərbəst dezinfeksiyaedici maddə kimi işlədilmir, ondan sabun, yuyucu toz hazırlamaq, ağları, yeməkxana və mətbəx qablarını islatmaq üçün istifadə edilir. 2-5%-li məhlullarından paltarları, qabları, oyunjaqları və s. zərərsizləşdirmək üçün istifadə olunur.

 **Kalium karbonat** (potaş) - yarpaqların, bitkilərin və ağacların qabığının külündən alınır. Potaş məhlulları da soda məhlullarının işlədildiyi yerlərdə istifadə olunur.

 **Turşular**. Mikroorqanizmlərin vegetativ formalarına münasibətdə güclü bakterisid təsirə malikdir, bəzi turşuların təsirindən isə spor formalar da məhv olurlar. Turşuların mikrob hüceyrəsinə bakterisid təsiri protoplazmanın susuzlaşdırılmasına, zülalların həll olmasına əsaslanmışdır. Temperaturun 10°C yüksəlməsi turşuların bakterisidliyini 2-3 dəfə artırır. Turşular digər dezinfeksiyaedici vasitələrlə qarışıqda istifadə olunur.

 **Hidrogen xlorid turşuları** – dərinin və gönün zərərsizləşdirilməsində istifadə olunur. Bakterisid və sporosid təsir göstərir. Turşu və duzların qarışığı pikel adlanır. Turşu 1:10 nisbətində durulaşmada çirkab sularının zərərsizləşdirilməsi zamanı mühitin turşulaşdırılması üçün istifadə olunur.

**Sulfat turşusu** – 5%-li məhlulu baytarlıq praktikasında heyvan saxlanılan yerlərin, su içilən novalçaların, həmçinin çirkab quyularının zərərsizləşdiril-məsində istifadə olunur.

**Azot turşusu** bərbərxana fırçalarının zərərsizləşdirilməsində istifadə olunur. Onları 40°C temperaturlu 2%-li azot turşusu məhlulunda 2 saat ərzində saxlayırlar. Bundan sonra fırçaları turşu qalığını neytrallaşdırmaq üçün 2%-li soda məhlulu ilə yaxalayırlar. Azot turşusu zəif konsentrasiyalarda qida və süd sənayesində profilaktiki dezinfeksiyada istifadə olunur.

**Sirkə turşusu** bakteriostatik və bakterisid təsir göstərir. Belə ki, 3%-li məhlulda qarın yatalağı törədiciləri, 4%-li məhlulda bağırsaq çöpləri, 9%-li məhlulda isə qızılı stafilakok və streptokoklar məhv olurlar.

**Süd turşusu** qarın yatalağı, bağırsaq çöpləri, stafilakok və streptokoklara münasibətdə bakterisid və virulisid təsir göstərir. Süd turşusunun buxarından və məhlullarından otağın havasını zərərsizləşdirmək üçün tövsiyə olunur; 10mq 1m3 havada stafilakok və qrip viruslarını 10 dəqiqə ərzində məhv edir.

 **Ağır metal duzları** xeyli zəhərli olması, bəziləri isə zəif bakterisidliyi səbəbindən az hallarda istifadə olunur.

Suleymani (ikixlorlu civə) isti suda yaxşı həll olan ağ tozdur. Spirtdə, efirdə, qliserində yaxşı həll olur. Hal-hazırda istifadə edilmir.

**Ədəbiyyat:**

1. İ.Ə.Ağayev , X.N.Xələfli, F.Ş.Tağıyeva Epidemiologiya (Dərslik), 2012
2. İ.Ə.Ağayev və başq. Dezinfeksiya işi. Tibb Universiteti tələbəlri üçün dərs vəsaiti. Bakı, 2008, 208 s.
3. Белозеров Е.С., Иоанниди Е.А. Курс эпидемиологии: АПП «Джангар», 2005, 136с.
4. Зуева Л.П., Яфаев Р.Х. Эпидемиология: Санкт-Петербург, Фолиант, 2006, 716с.
5. Покровский В.И., Пак С.Г., Брико Н.И. Инфекционные болезни и эпидемиология: М., Москва, 2006, 810с.
6. Шкарин В.В., Шафеев М.Ш. Дезинфектология: Изд-во НГМА, Нижний Новгород, 2003, 358с.
7. Ющук Н.Д. Эпидемиология: М., Москва, 1998, 336с.
8. Ющук Н.Д., Мартынов Ю.В. Краткий курс эпидемиологии: М., Москва, 2005, 196с.